31993D0552
L 268/83
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 октомври 1993 година
за създаване на стандартен документ за надзор и контрол на превози на радиоактивни отпадъци, посочени в Директива 92/3/Евратом на Съвета
(93/552/Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност за атомна енергия,
като взе предвид Директива 92/3/Евратом на Съвета от 3 февруари 1992 г. относно надзора и контрола на превози на радиоактивни отпадъци между държавите-членки, както и тези, внасяни във и изнасяни от Общността (1), и по-специално член 20 от нея,
като има предвид, че по силата на Директива 92/3/Евратом от Комисията се изисква да създаде стандартен документ;
като има предвид, че посочената директива се отнася не само за превози на радиоактивни отпадъци между държави-членки, но също за вноса във и износа от Общността на такива отпадъци, и за транзитно преминаване през Общността от трета страна в друга трета страна;
като има предвид, че при някои обстоятелства може да се подаде заявление за повече от една пратка;
като има предвид, че е уместно всички тези случаи да бъдат включени в единен документ с редица раздели, отразяващи различните случаи, предвидени в директивата;
като има предвид, че мерките, предвидени в настоящото решение, са в съответствие със становището на Комитета, създаден съгласно член 19 от посочената директива,
ПРИЕ НАСТОЯЩОТО РЕШЕНИЕ:
Член 1
Стандартният документ, който се съдържа в приложението, се използва по отношение на всички превози с радиоактивни отпадъци между държавите-членки, както и тези, внасяни във или изнасяни от Общността, предмет на Директива 92/3/Евратом.
Член 2
Стандартният документ трябва да бъде попълнен в съответствие със забележките, които се съдържат в различните му раздели.
Член 3
1. Стандартният документ се отпечатва с черно мастило на бяла хартия, тежаща поне 40 грама на квадратен метър, а нейната здравина следва да бъде такава, че при нормална употреба да не се къса или намачква лесно.
2. Стандартният документ има размери 210 на 297 mm (А4) с максимален толеранс по отношение на дължината - горна граница 5 mm и долна граница 8 mm.
3. Държавите-членки могат да изискват на формулярите да е показано наименованието и адресът на печатаря или знак, който дава възможност печатарят да бъде идентифициран. Те могат да поставят условие частното отпечатване на формулярите да подлежи на предварително одобрение.
Член 4
Държавите-членки предприемат мерките, необходими, за да се съобразят с настоящото решение, не по-късно от 1 януари 1994 г.
Член 5
Адресати на настоящото решение са държавите-членки.
Съставено в Брюксел на 1 октомври 1993 година.